Koko Komin tasavallan ylin johto Venäjällä on pidätetty epäiltynä valtion omaisuuden varastamisesta suuressa korruptiojutussa.

Komin tasavallan kuvernööri Vjatšeslav Gaizer ja 18 muuta korkeaa viranomaista otettiin kiinni lauantaina. Gaizerilta takavarikoitiin muun muassa kultainen täytekynä ja arvokellojen kokoelma. Kelloista hintavin maksaa noin miljoona dollaria.

Jokaisella kuvernöörillä on varmaankin kultainen täytekynä, kellokokoelma, oma lentokone ja offshore-yrityksiä Kyproksella, pilkkaa toimittaja Oleg Kašin Slonissa. Hän tarkoittaa edellistä kuvernöörin pidätystä maaliskuun lopulla. Silloin Sahalinin kuvernööriltä Aleksandr Horošavinilta takavarikoitiin yli puolen miljoonan euron hintainen täytekynä.

Gaizerin kassakaapista löytyi myös suunnitelma yksityisen suihkukoneen hankinnasta.

Gaizer oli pidätyshetkellä Moskovassa lähdössä ulkomaille. Suurin osa pidätetyistä oli lauantaina viettämässä vapaata joko Sotšissa tai Pietarissa.

Pidätykset tehnyt tutkintakomitea kutsuu Komin tapausta rikollisjärjestöksi, mutta Kašinin mukaan malli vastaa todellisuudessa tavanomaista aluehallintoa. Hänestä kukaan Venäjällä ei usko viranomaisten elävän palkallaan ja hoitavan tehtäviään lakien mukaan.

Kašinin arvion osuvuutta tukee se, että elokuun lopulla riippumaton mielipidemittauslaitos Levada kyseli venäläisiltä arvioita presidentti Vladimir Putinin saavutuksista ja epäonnistumisista.

Kyselyssä 33 prosenttia piti Putinin suurimpana ansiona Venäjän sotilaallisen voiman lisäämistä.

Pahimmaksi epäonnistumiseksi 29 prosenttia nimesi korruption ja lahjonnan vastaisen taistelun heikot tulokset.

Tutkintakomitean mukaan rikollinen toiminta Komissa on alkanut vuonna 2006 ja kyse on erilaisista muun muassa metsäteollisuuden ja maatalouden yritysten yksityistämiseen liittyvistä väärinkäytöksistä, joissa on suosittu sukulaisia.

Verkkolehti Meduza ottaa esimerkiksi hotelli Jugorin tapauksen. Se on ensin myyty halvalla kuvernöörin sukulaisille mutta ostettu sitten takaisin valtiolle todellisesta arvostaan.

Pidätetty kuvernööri on kuulunut Venäjän valtapuolueen Yhtenäisen Venäjän korkeimpaan neuvostoon.

Kašinin mukaan ainoa asia, mikä pidätyksestä kertovassa tiedotteessa herättää epäilyä, on ilmaisu, että kuvernööri osoittautui ”yhtäkkiä” varkaaksi.

Kašinin mielestä valta Venäjällä on väline, jonka avulla hankitaan varallisuutta ja voidaan rikkoa lakeja. Kreml voi puuttua ongelmiin vain turvautumalla rikoslakiin. Niinpä Komissa pidätetyt ovat Kašinin tulkinnassa pohjimmiltaan poliittisen vainon uhreja.

Hän perustelee näkemyksen sillä, että syynä rikosjutun nostoon on joko se, että Gaizerin taustatukija vallan ylimmällä tasolla on heikentynyt, tai sitten joku toinen klaani haluaa Komin haltuunsa.

Toki Kašin pitää mahdollisena sitäkin vaihtoehtoa, että maassa olisi otettu käyttöön salainen ohjelma korruption vastaisessa taistelussa.

Talouslehti Vedomosti lainaa lähellä Kremliä olevia lähteitä, joiden mukaan lupa Komin pidätyksiin on saatu presidentiltä.

Lehden haastattelema politiikan tutkija arvelee, että Venäjällä ollaan siirtämässä politikoinnin painopistettä ulkopolitiikasta maan sisäisiin asioihin.

Muuten pidätysten syiksi epäillään Kašinin tapaan sitä, että joku toinen halusi ottaa luonnonvaroiltaan rikkaan Komin haltuunsa eikä sen johdolla ollut riittävän korkeita suojelijoita.

Venäjälle tarvitaan vaikkapa viideksi vuodeksi korruption vastainen toimintayksikkö, vaatii Venäjän johtoa lähellä oleva tutkija Sergei Markov hallituksen lehdessä Rossijskaja gazetassa.

Markovin mukaan väärinkäytöksiin ryhtyvät pitäisi ottaa kiinni ennen kuin he ehtivät varastaa satoja miljoonia. Hänkin viittaa samaan kuin opposition riveihin kuuluva Kashin: tapaus herättää kysymyksen, kuinka moni muu kuvernööri toimii samaan malliin.

Komin kuvernöörin rinnalla samanveroisessa skandaalissa kylpee Pihkovan johtaja.

Niinpä verkkolehti Slon magazinen päätoimittaja Mihail Fišman kyselee, miksi Komin kuvernööri on julistettu roistoksi ja pidätetty mutta Pihkovan kuvernööri jatkaa rauhassa työtään.

Fishman vastaa toteamalla, että Gaizer on tehnyt uransa vain Komissa, mutta Pihkovan kuvernöörin Andrei Turtšakin isä Anatoli on Putinin vanhoja ystäviä. Fišmanin mukaan 33-vuotiaasta tavallisesta ihmisestä ei tule kuvernööriä edes Pihkovassa.

Talouslehti Kommersant paljasti viime viikolla, että juuri kuvernööri Turtšak oli avainhenkilö, kun sovittiin toimittaja Oleg Kašinin hoitelusta. Tämä selvisi kuin ihmeen kaupalla hengissä pahoinpitelystä kotiovellaan marraskuussa 2010.

Kašin pakeni Sveitsiin mutta on nyt tullut takaisin Venäjälle ja kirjoittaa muun muassa verkkolehti Slonissa. Kašinin hakkaamisesta on pidätetty kaksi henkilöä.

Kuvioon kuuluu vielä sekin, että pietarilainen verkkolehti Fontanka kertoo useiden pidätettyjen ja Komissa korkeisiin asemiin kiivenneiden olevan kotoisin Pietarista tai muuten kytköksissä kaupunkiin.

Esimerkiksi Komia Venäjän parlamentin ylähuoneessa liittoneuvostossa edustanut 37-vuotias Jevgeni Samoljov on Pietarista ja lisäksi vielä monin tavoin siteissä Turtšakin perheeseen.

Kašin itse epäilee Slonissa, että Komin pidätyksillä voidaan tavoitella myös huomion siirtämistä Pihkovasta Komin tapahtumiin.

Juttu julkaistu 21.9. klo 12.45, juttua muokattu 21.9. klo 13.46 ja 1.11. klo 11.39: lisätty linkki Wikipediaan ja nimien asuja korjattu.

